钦定古今图书集成/历象汇编/庶征典/第018卷 > 《观象玩占》 > 《日蚀占》
## 钦定古今图书集成/历象汇编/庶征典/第018卷 > 《观象玩占》 > 《日蚀占》

李淳风曰：“日依常度蚀者，月来掩之也。臣下蔽君之
象。人君当谨防权臣内戚在其左右者。其蚀虽依常
度，而灾害在于国君大臣。人或疑之，以为日月亏蚀，
可算蚀分多少，早晚起复，莫不先知之，此岂天灾之
意耶？夫月亏于天，而鱼脑减于泉，阴阳之气，迭相感
应，自然之理。东风至而酒湛溢，东风非故为溢酒来
也。”风至而酒自溢，象见于天而灾应于下，理固然矣。
有道之君，修德而无咎；暴乱之主，傲虐而成灾。譬之
阳燧取火，方诸取水，以他镜求之而不得。感召之理，
信不诬矣。

“日蚀，必有亡国死君之灾。蚀者，如蚕食叶之象，阴侵
阳，下陵上，妇乘夫，臣犯君之象也。日蚀则失道之国
亡。”《乙巳占》曰：“凡日蚀为有兵有丧，失地亡国，皆以蚀
时早晚宿分日辰占之。”

“日蚀从上起，君失道而亡；一曰子为害。”京房曰：“君知
佞人而安用之，以亡其国。”郗萌曰：“日蚀上者责在君；
色青，则弱于任善；色赤，无礼；色黄掩臣善欺；其下；色
白，弱于诛恶；色黑，失礼于鬼神；一曰兵疫，民竭，国破
灭。”

“日蚀从旁起，内乱，兵大起，更立天子；一曰臣与君争
美；一曰黎庶为乱，兵从其方起；从其左起，多火灾；从右起，君政暴。”《天镜》曰：“日从右蚀，贱女暴贵；人君失治，
兵寇害民。”《春秋感精符》曰：“日从旁蚀，臣谋乱。”

日蚀，从下而上，女主自恣，臣下兴师，动众失律，将军
当之，一曰“君失民，下人为乱。”《郗萌》曰：“日蚀从下起；色
青，民相谮，有疾疫虫灾；色赤，众庶上僭，强陵弱，有旱
灾；色黄，宫室汰侈，土工烦兴；色白，民相残害，有小兵；
色黑，民多怨，有水灾，或曰火灾。”

“日蚀从中起，内有伏谋，色赤事成，色青中止，色黄受
诛，色白事觉，色黑逆谋。一曰，日蚀从中起，内乱兵起，
更立天子，目色中青赤而外黄，国亡。”《荆州占》曰：“日蚀
从中起，人君妻其同姓，国受兵，君遇贼。又曰，日蚀中
央，国主死亡。”

日蚀少半，诸侯大夫相逐，亡国失地。

日蚀过半，天下之主当其灾。

日蚀其半，有大丧，亡国。

“日蚀不尽，强国失地”，一曰：“相出走。”

日蚀尽，君死，天下亡，外国入中国。甘氏曰：“有亡国，更
王。”

“日蚀见星，臣弑其君，天下分裂”，一曰：“有亡国易姓。”
日蚀东方，东方之国殃；蚀西方，西方之国殃；南北亦
如之。

日入地而蚀，大人当之。

“日从地下，蚀出而亏，当有大兵。”视其亏处，以占兵起
之方。

“日始出而蚀，是谓弃光，齐越之国受兵，地亡。”日中而
蚀。甘氏曰：“荆魏受兵亡地，海内兵皆起；日晡而蚀，兵
将罢；日将入而蚀，大人出兵，燕赵当之。”《武密占》曰：“日
出至食时蚀，宋郑当之；食时至禺中，楚当之；禺中至
日昳，秦当之；日昳至晡时蚀，魏当之；晡时至日入蚀，
燕当之；日入至人定时，蚀，代当之；皆不出三年之内”，
有丧。

日蚀而有气如虹在日上者，近臣犯上。甘氏曰：“近臣
谋上。”

日蚀而晕旁珥，白气掩映，天下大乱。臣弑君，不则君
失位。〈按此占所言太过恐有错误〉

“日蚀而旁有似白兔，白鹿守之者，民为乱臣逆君，不
出其年，其分兵起。”京房曰：“日蚀有如白兔守之，君不
用贤，泽不下施，则高为下，下为高，发于冲处。”

日蚀而有云气，风冥晕珥，似有群鸟守日，名曰“天鸡。”
后妃外戚，谋易主位，数视动静，欲行其志。

日蚀而有云，如虎守之，大臣谋君，不出三月，远不过
三年。《石氏》曰：“人君九族有伏谋。”

日蚀而有云，如人坐于上者，君安，下者，臣安。

日蚀而有黑云旁绕之者，“臣下无君。”

日蚀而有大云下垂，民饥贼起。

日蚀而有交晕贯日，两军相争，后起者胜。

日蚀有珥，有云冲之；甲乙日白云，天下大兵；丙丁日
黑云，天下大水；戊己日青云，人主死丧；庚辛日赤云，
兵大作，天下有系王；壬癸日黄云，土功兴，天子忧。
日蚀，有四珥，从上而下，天子起兵；从下而上，天子大
丧。

日蚀而大风、地鸣，四方有云“宰相专权谋反。”

“日蚀时而地震裂，日色昧而寒乃蚀”者，方伯专谋，恣
行杀害，君不能制。

日蚀已而风起地动，大臣专制，诸侯不臣，有亡君。
日蚀而大寒，且在平旦，中国大饥，贼起，四方为乱，诸
侯反逆。一曰“日蚀而寒，外国兵动。蚀已而寒，天下饥，
盗贼起。”

日蚀而有星坠，复上，贼敛烦数，下民屈竭，君弑国亡。
日蚀而大风乱从中起。

日蚀而雷，国亡。

日蚀而乌出见，天下有大丧，不出三年。

日蚀而阴冥，臣蔽主。

日四时以王。日蚀，人主凶；以相日蚀，国相死；以囚死。
日“蚀，臣陵君，以休废。日蚀，民多疾疫。”京房曰：“日蚀，王
为君，相为臣，囚为罪人，死，为外国休，为民有兵。从蚀
所来，三年之内有火灾。”

日春蚀。甘氏曰：“有女丧。”《乙巳占》曰：“年大凶，有丧，女主
亡。”

日夏蚀，《甘氏》曰：“有兵。”《乙巳占》曰：“兵战，主死。”

日秋蚀《甘氏》曰“诸侯多死”，一曰“无年。”

日冬蚀，《甘氏》曰：“相死。”《乙巳占》曰：“多死丧。”一曰日蚀春
丙丁、夏戊己、季夏庚辛、秋壬癸、冬甲乙日，皆为相死。
春庚辛、夏壬癸、秋丙丁、冬戊己日，皆为弑逆。日夏蚀，
阳为中国，阴为北国，是为祸国之兆。

正月日蚀。京房曰：“大臣死，不死则出。”《黄帝占》：“大臣走。”
《乙巳占》曰：“人多病。”陈卓曰：“五谷贵，齐，大凶。”《武密占》曰：
“内兵起，人流亡。”

二月日蚀人主，夫人死，亦为大旱。石氏曰：“人多死。”陈
卓曰：“豆贵，牛死，鲁大凶。”

三月日蚀。《黄帝占》曰：“有反者。”石氏曰：“大水。”陈卓曰：“丝棉布帛贵，楚大凶。”《武密占》曰：“大旱，饥。”

四月日蚀，“人主有过，臣有忧。”石氏曰：“天下大旱。”陈卓
曰：“牛无食，六畜死，宋大凶。”京房曰：“大臣忧。”《武密占》曰：
“旱疾。”

五月日蚀，诸侯多死。《乙巳，占》曰：“大旱，人饥。”陈卓曰：“牛
死，六畜贵，梁大凶。”《武密占》曰：“兵起东北方。”

六月日蚀。京房曰：“人主有谋，其下国分土。一曰外国
侵，其外失土。”石氏曰：“六畜贵。”陈卓曰：“五谷贵；沛，大凶。”
《武密占》曰：“大臣死。”

七月日蚀。《黄帝占》曰：“有反者，从内起。”《乙巳占》曰：“岁恶，
秦国恶之。”陈卓曰：“缯帛贵，陈大凶。”《武密占》曰：“兵起，人
流亡。”京房曰：“大水，城坏。”

八月日蚀。京房曰：“天下更始，期三年。”石氏曰：“兵大起，
兵甲贵，郑大凶。”《武密占》曰：“兵饥。”

九月日蚀。京房曰：“外人欲自主，不成。”石氏曰：“布帛贵。”
陈卓曰：“盐贵，韩大凶。”《乙巳占》曰：“女主贵。”《武密占》曰：“饥
疫。”

十月日蚀。《黄帝占》曰：“奸臣在朝，二人亲，一人远陵君，
君走。”石氏曰：“六畜贵。”陈卓曰：“鱼盐贵，秦大凶。”《武密占》
曰：“米贵，旱。”

十一月日蚀，王“者亡地，臣子为逆。”石氏曰：“鱼盐贵。”陈
卓曰：“燕大凶。”《乙巳占》曰：“籴贵，牛死。”《武密占》曰：“人畜俱
疫。”

十二月日蚀。京房曰：“其下有兵。”《黄帝占》曰：“大臣自立
不成，夫人谋君。”石氏曰：“谷贵，牛死。”陈卓曰：“米贵，赵大
凶。”《武密占》曰：“水灾，夏麦不收。”

《武密占》曰：“日蚀子日，兵起；丑寅卯皆旱；辰，兵起；巳，火
灾；午，兵未，水；申酉皆为兵；戌，草木多灾；亥，小人用事。”
京房《潜潭巴》曰：“占有异同，今合之；其不同者，以干支
别之。”

甲子日，“北边有谋，不则大水，在东方。”一曰：“外国兵起”，
一曰：“宰相死不死，上下相杀。”

乙丑日，诸侯之臣欲杀其君，在西北，兵行不胜，后有
小兵，五谷虫伤。一曰：大旱，有小兵在西北，太子有忧，
一曰兵起北方，一曰：土工兴。

丙寅日，司徒欲谋其君，小旱在东南方，一曰有旱蝗。
丁卯日，诸侯欲谋其君，在北方，有蝗，一曰兵动。
戊辰日，有同姓近臣欲谋其君，有地动，在东南。
己巳日，婚嫁谋君，诸侯起兵，在西南，一曰火灾。
庚午日，司徒谋君，有大旱在南方，一曰兵火。

“辛未日，司空谋君”，有虫在东南方，一曰“水涝。”

壬申日，诸侯相杀，在东北，后有小兵，寇盗并行。
癸酉日，强国兵起，不出其年，大兵始于西方。一曰“霾
雨数降。”

甲戌日，近臣谋君，事觉而戮。有小旱在西南。一曰“草
木不滋，王命不行。”

《乙亥日，子》欲为逆而身死，有阴雨，天下乱。一曰：“冬无
冰，东国发兵。”

丙子日，诸侯相杀，兵行在东方，后有大水。一曰“夏霜，
为灾。”

丁丑日，诸侯近臣谋君，在西北方，后有小兵起。一曰
“三公有忧。”

戊寅日，异姓近臣谋其君，岁旱，沸。一曰“多大风。”
己卯日，东夷杀其君，有虫。一曰“多盗。”

庚辰日，君《易》贤以刚，卒以自伤，后有水在东北，一曰
“兵旱。”

《辛巳》日，诸侯外亲谋其君，兵行在西北。一曰“后宫有
谋。”

“《壬午》日，三公与诸侯相贼，君失国，后有旱且水”，一曰
“久雨。”

癸未日，主上侵下，臣谋其君。在东北有小虫，一曰“仁
义不行。”

甲申日，司马逆谋，有小水在晋。一曰：“四月雨霜。”
乙酉日，君弱臣强，司马将兵，反攻其王。一曰：“贤人远
遁。”

“丙戌日，同姓近臣不臣”，后有大旱，火从天坠，一曰：“有
讼多冤者。”

丁亥日，君臣无别，司马、牧民、司徒将兵。有虫在西北
方，一曰“有匿谋。”

戊子日，妻欲害夫，九族夷灭，后有大水在东方。一曰：
“宫中有忧。”

己丑日，婚嫁有谋，小兵在西方。一曰：“下民忧。”

庚寅日，有谋反者，败戮。有小旱在东南方。一曰“将相
灾，骨肉残，有火。”

辛卯日，天子微弱，诸侯谋君，反受其殃。有虫在东方，
一曰：“臣伐主。”

壬辰日，诸侯谋逆，后有大水在东方。一曰“河水决。”
癸巳日，诸侯相伐。一曰：“权不一，政令乱。”

《甲午，日南夷》弑君，复有大旱，一曰“虫灾。”

乙未，日君暴虐，民皆叛，地动。

“丙申日：君暴亡，臣横恣，上下相残，有大水。”一曰：“诸侯反叛，外国内侵，旱。”

《丁酉》日，诸侯之臣谋其君，事败，后有兵起西方。一曰
“诸侯王相侵。”

戊戌日，婚家谋逆，有旱，一曰后妃忧。

《己亥日》，主弱，小人持政。

庚子日，庶子谋嫡不成，后大水，天子疑。

辛丑日，“贤人微，小人盛，主危。”一曰“君疑臣，三公有免
黜者。”

壬寅日，诸侯谋逆以亡，其国有小旱，在东南。一曰“大
臣骄恣，天下苦兵。”

癸卯日，诸侯不顺天子，有亡国，有虫。一曰“外国伐主。”
甲辰日，王侯后爵命绝，有水。

乙巳日，诸侯士上侵自益，近臣盗窃以为积。一曰：“东
国起兵。”

丙午日，亲戚争嗣，同姓有谋。天旱在南方。一曰：“民多
流亡。”

丁未日：司徒不道，执政有谋。有虫，地震，一曰“王者忧
之。”

“戊申日，臣谋君”，后有小水。一曰：“地动，诸侯争。”

《己酉》日，西夷有弑君，有大兵西行。

庚戌日，司马之臣谋逆自败，有小旱，一曰：“臣下相侵”，
一曰：“臣有忧。”

“辛亥日”，有虫害子，谋逆。

壬子日，“同姓诸侯任政者不臣。”一曰：“女主忧，后宫有
谋。”

癸丑日，寇盗行兵，君王不明。一曰“水涝为灾。”

甲寅日，“同姓大臣有谋，有旱。”一曰“亲戚相叛。”

乙卯日，权臣专政，不出三年，诛有虫。一曰：“雷不行，霜
不杀，奸人入宫。”

丙辰日，帝命之极，武王乃得一，曰“山水大出。”

《丁巳》日，“司空擅命。”一曰“天下有聚兵。”

“戊午日，姻家执政，贼由妻始”，后有大旱。

己未日，“臣不安席，群下阴谋，地大动。”一曰“其主失土。”
庚申日，骨肉相残，有水。一曰“外国内侵。”

辛酉日，昆弟相杀，更有国家，后有兵，三年不息，一曰：
“奸邪谋主。”

壬戌日，诸侯谋叛，在西南。一曰：“小人用事。”

“癸亥日，天下命终，圣人更起，有大雨水”，一曰“王者忧。”
日蚀，春甲、夏丙四季戊、秋庚、冬壬日，皆为天子恶之。
日蚀，春乙、夏丁四季巳、秋辛、冬癸日，皆为王后恶之。
晦日日蚀，大臣执权，一曰专主命。

日月俱蚀，有亡国。月先蚀，阴国当之，日先蚀，阳国当
之。蚀阳，君凶；蚀阴，女主凶。

凡日蚀，两敌相当，即从蚀所击之，大胜杀将。日蚀复
生，日光复也，吾军居其地，击敌必胜。日蚀不可出军，
日方蚀而出军，其军必败，当害气也。日蚀三亏三复，
相侵陵也，有兵从所蚀处击之，胜。假令日蚀东，东击
之胜。